CELEX: 61986CO0078
Language: da
Date: 1986-03-20 00:00:00
Title: Kendelse afsagt af Formanden for Anden Afdeling af Domstolen den 20. marts 1986. # Mario Costacurta mod Kommissionen for De Europæiske Fællesskaber. # Tjenestemænd - udsættelse af gennemførelsen af en afgørelse. # Sag 78/86 R.

KENDELSE AFSAGT AF FORMANDEN FOR DOMSTOLENS ANDEN AFDELING
   20. marts 1986 (
         *1
      )
   I sag 78/86 R
   
      Mario Costacurta, tjenestemand ved Kommissionen for De europæiske Fællesskaber ved advokat N. Decker, 16, avenue Marie-Thérèse, Luxembourg,
   sagsøger,
   mod
   
      Kommissionen for De europæiske Fællesskaber, ved Kommissionens juridiske konsulent D. Gouloussis som befuldmægtiget og med valgt adresse i Luxembourg hos G. Kremlis, Kommissionens juridiske tjeneste, Jean Monnet-bygningen, Kirchberg,
   sagsøgt,
   angående en begæring om foreløbige forholdsregler med påstand om udsættelse af gennemførelsen af Kommissionens afgørelse af 12. december 1985, samt om at sagsøgeren indtil videre gives adgang til det kursus, der i forbindelse med udvælgelsesprøven KOM/A/8/84 indledes den 17. marts 1986
   har
   FORMANDEN FOR ANDEN AFDELING
   i medfør af procesreglementets artikel 9, stk. 4, og artikel 96
   afsagt følgende
   KENDELSE
   
            1
         
         
            Ved stævning, indgivet til Domstolens justitskontor den 13. marts 1986, har Mario Costacurta, der er tjenestemand ved Kommissionen i lønklasse B 1, anlagt sag med påstand om annullation af den af kontorchefen for afdelingen »ansættelser« den 12. december 1985 trufne afgørelse og følgelig om, at Kommissionen tilpligtes at give sagsøgeren adgang til det kursus, der indledes den 17. marts 1986 i forbindelse med den interne udvælgelsesprøve KOM/A/8/84, der afholdes på grundlag af kvalifikationsbeviser og prøver med henblik på oprettelse af en ansættelsesreserve.
         
      
            2
         
         
            Ved en begæring om foreløbige forholdsregler, indgivet samme dag, har sagsøgeren i medfør af tjenestemandsvedtægtens artikel 91, stk. 4, nedlagt påstand om, at afgørelsen udsættes, og at han indtil videre gives adgang til uddannelseskurset.
         
      
            3
         
         
            Begæringen om foreløbige forholdsregler er blevet forkyndt for Kommissionen, som har afgivet skriftligt indlæg. Da indlæggene indeholder alle de oplysninger, der er nødvendige for at træffe afgørelse om begæringen, findes det ufornødent at afholde mundtlige forhandlinger.
         
      
            4
         
         
            Sagsøgeren, der har været tjenestemand ved Kommissionen siden den 1. oktober 1968, indgav i juli 1984 en ansøgning i forbindelse med den interne udvælgelsesprøve KOM/A/8/84 baseret på kvalifikationsbeviser og prøver, der afholdes med henblik på oprettelse af en ansættelsesreserve af fuldmægtige (stillingsgruppe A7/6). Sagsøgeren, der havde fået adgang til prøverne, fik ved skrivelse af 12. december 1985 fra kontorchefen for afdelingen »ansættelser« meddelelse om, at udvælgelseskomiteen havde instillet, at sagsøgeren ikke fik adgang til den næste fase i forbindelse med udvælgelsesprøven, nemlig det omhandlede kursus. Det anførtes, at der var foretaget en samlet vurdering af hver enkelt ansøger, og at udvælgelseskomiteen herefter på grundlag af en sammenlignende bedømmelse af ansøgerne havde udvalgt dem, som den anså for mest egnet.
         
      
            5
         
         
            Den af sagsøgeren anlagte sag og begæringen om foreløbige forholdsregler støttes på, at denne afgørelse efter sagsøgerens opfattelse ikke er begrundet og strider mod tjenestemandsvedtægtens artikel 25 samt artiklerne 1 og 5 i vedtægtens bilag III.
         
      
            6
         
         
            I henhold til procesreglementets artikel 83, stk. 2, skal sagsøgeren godtgøre, at der foreligger omstændigheder, der medfører at der foreligger faktiske og retlige grunde til, at de begærede foreløbige forholdsregeler umiddelbart forekommer berettigede.
         
      
            7
         
         
            Sagsøgeren har i denne forbindelse henvist til de til støtte for søgsmålet fremsatte anbringender og har endvidere anført, at der foreligger uopsættelighed i artikel 83's forstand, fordi udvælgelseskomiteen fra den 17. marts 1986 vil afholde et kursus bestående af en teoretisk samt en praktisk del i form af en praktikanttjeneste, som begge er obligatoriske for samtlige udvalgte ansøgere. Ved afslutningen af kurset skal hver ansøger over for udvælgelseskomiteen uddybe og redegøre for en i forvejen indgivet rapport, der skal omfatte både praktikanttjenesten og de forskellige teoretiske kursusforløb, som ansøgeren har fulgt. Såfremt sagsøgeren ikke gives adgang til dette kursus, vil det indebære, at han afskæres fra at deltage i den i meddelelsen om udvælgelsesprøve omhandlede mundtlige prøve. Udelukkes han fra kurset, vil han følgelig lide uopretlig skade derved.
         
      
            8
         
         
            I sit skriftlige indlæg har Kommissionen nedlagt påstand om, at begæringen om foreløbige forholdsregler ikke tages til følge.
         
      
            9
         
         
            Til støtte herfor har Kommissionen anført, at sagsøgeren ikke vil lide uoprettelig skade, selv om dommen vedrørende realiteten først afsiges, når det pågældende teoretiske og praktiske kursus er afsluttet. Det anføres nærmere, at såfremt Domstolen giver sagsøgeren medhold i søgsmålet og annullerer den anfægtede afgørelse, vil Kommissionen i forhold til sagsøgeren være forpligtet til at genoptage proceduren i forbindelse med udvælgelsesprøven, i hvilket tilfælde udvælgelseskomiteen vil genoptage sit arbejde i forhold til sagsøgeren, således at dommen opfyldes. Der er i denne forbindelse intet til hinder for, at det pågældende kursus vil kunne afholdes for en enkelt person. Kommissionen anfører endvidere, at der ikke kan træffes foreløbige forholdsregler, som foregriber afgørelsen vedrørende realiteten.
         
      
            10
         
         
            Med henblik på en afgørelse af, hvorvidt begæringen om foreløbige forholdsregler kan tages til følge, må det konstateres, at det fremgår af Kommissionens indlæg, at sagsøgeren ikke kan antages at blive påført en uoprettelig skade, selv om dommen vedrørende realiteten først afsiges efter afslutningen af det omhandlede kursus. Kommissionen har erklæret sig rede til, såfremt sagsøgeren får medhold i sagen, at genoptage udvælgelsesproceduren alene for sagsøgeren. Sagsøgeren har således ikke godtgjort, at der foreligger omstændigheder, som medfører, at de begærede foreløbige forholdsregler må anses for uopsættelige.
         
      
            11
         
         
            Følgelig kan begæringen om foreløbige forholdsregler ikke tages til følge.
         
       
         
            Af disse grunde
            bestemmer
            FORMANDEN FOR ANDEN AFDELING
            efter at have hørt generaladvokaten,
            og før endelig afgørelse træffes:
         
       
         
            
                     1)
                  
                  
                     Begæringen om foreløbige forholdsregler tages ikke til følge.
                  
               
       
         
            
                     2)
                  
                  
                     Afgørelsen om sagens omkostninger udsættes.
                  
               
       
            
               
                  Således bestemt i Luxembourg den 20. marts 1986.
                  
                     
                        P. Heim
                        Justitssekretær
                     
                     
                        K. Bahlmann
                        Formand for anden afdeling
                     
                  
               
            
         (
         *1
      ) – Processprog: Fransk.